b'\n_START_ARTICLE_\nJosep Maria Benet Ferran\n_START_SECTION_\nTraject\xc3\xb2ria\n_START_PARAGRAPH_\nTe estudis en Dret (Universitat de Barcelona - Estudi General de Lleida) i Ci\xc3\xa8ncies de la Informaci\xc3\xb3 (Universitat Aut\xc3\xb2noma de Barcelona), per\xc3\xb2 no es va graduar en cap de les dues carreres. Els estudis universitaris els compaginava amb les seves primeres feines com a periodista. \xc3\x89s pare de quatre fills.\n_START_SECTION_\nPeriodista\n_START_PARAGRAPH_\nVa comen\xc3\xa7ar la seva carrera professional l\xe2\x80\x99any 1975 a El Diario de L\xc3\xa9rida com a redactor d\xe2\x80\x99informaci\xc3\xb3 local i esports. Al desembre de 1976 es va traslladar a Barcelona i va participar en el llan\xc3\xa7ament del diari Catalunya Express com a col\xc2\xb7laborador a la secci\xc3\xb3 d\xe2\x80\x99Esports. Al juny de 1977 va tornar a Lleida i s\xe2\x80\x99incorpora com a corresponsal al diari El Pa\xc3\xads i a partir de novembre de 1978 com a delegat d\xe2\x80\x99El Peri\xc3\xb3dico de Catalunya._NEWLINE_Al setembre de 1980 es trasllada definitivament a Barcelona per a treballar a la redacci\xc3\xb3 d\xe2\x80\x99El Peri\xc3\xb3dico com a redactor de Las Cosas de la Vida, de la que \xc3\xa9s nomenat cap de secci\xc3\xb3 a la primavera de 1982. _NEWLINE_Al setembre de 1983 entra a formar part de l\xe2\x80\x99equip fundacional de TV3-Televisi\xc3\xb3 de Catalunya amb el c\xc3\xa0rrec de cap de la secci\xc3\xb3 de Catalunya del departament d\xe2\x80\x99Informatius. All\xc3\xad coincideix amb Jaume Roures i Gerard Romy. Al gener de 1984, les emissions regulars de TV3, passa a ocupar el c\xc3\xa0rrec de Cap d\xe2\x80\x99Assignacions d\xe2\x80\x99Informatius. Des de llavors i durant quinze anys, fins l\xe2\x80\x99any 1997, Tatxo Benet fa diverses feines i ocupa diversos c\xc3\xa0rrecs dins de Televisi\xc3\xb3 de Catalunya._NEWLINE_Va ser conductor i director de l\xe2\x80\x99espai De Vacances, dins dels Telenot\xc3\xadcies Migdia i Vespre,\xc2\xa0conductor del desaparegut Telenot\xc3\xadcies Nit, informatiu que en aquella \xc3\xa8poca les TVs emetien cap a la mitja nit i director i presentador del programa Tothom per tothom. _NEWLINE_Al juny de 1987 \xc3\xa9s nomenat Cap del Departament d\xe2\x80\x99Esport, c\xc3\xa0rrec en el que s\xe2\x80\x99hi va estar gaireb\xc3\xa9 deu anys, fins al setembre de 1996. Durant els anys que va ser cap d\xe2\x80\x99Esports, i juntament amb Jaume Roures, TV3 va adquirir i emetre en exclusiva per Catalunya els drets de la Lliga espanyola i de la Copa del Rei de futbol, de la UEFA- Champions League, dels torneigs de tennis de Wimbledon i el USOpen, dels quatre Grand Slam de golf: British Open, USOpen, Augusta Masters i USPGA, aix\xc3\xad com d\xe2\x80\x99altres moltes competicions espanyoles i internacionals de primer nivell, trencant el monopoli que fins aquells moments havia tingut TVE. En aquells anys, es van modernitzar els continguts i els continents dels programes d\xe2\x80\x99esports, aix\xc3\xad com la forma de treballar les imatges dels diferents esports. El Canal 33 es va convertir, de fet, en un canal d\xe2\x80\x99esports, per la qualitat i volum de transmissions i programes esportius que s\xe2\x80\x99hi feien, sobretot els caps de setmana. Durant els Jocs Ol\xc3\xadmpics de 1992 va ser director i m\xc3\xa0xim responsable del Canal Ol\xc3\xadmpic que emetia els jocs en catal\xc3\xa0 durant 24 hores al dia._NEWLINE_Amb la creaci\xc3\xb3 de la FORTA, la Federaci\xc3\xb3 d\xe2\x80\x99Organismes de R\xc3\xa0dio i Televisi\xc3\xb3 Auton\xc3\xb2mics, que agrupa a totes les televisions auton\xc3\xb2miques d\xe2\x80\x99Espanya, Tatxo Benet va ser-ne nomenat coordinador i responsable de l\xe2\x80\x99\xc3\xa0rea dels esports.\n_START_SECTION_\nDirectiu\n_START_PARAGRAPH_\nAl gener de 1997 es trasllada a Madrid i \xc3\xa9s nomenat Director General d\xe2\x80\x99Audiovisual Sports, l\xe2\x80\x99empresa que amb la participaci\xc3\xb3 de Sogecable (40%), Antonio Asensio (40%) i Televisi\xc3\xb3 de Catalunya (20%) havia d\xe2\x80\x99explotar els drets audiovisuals de la Lliga Espanyola de futbol. _NEWLINE_L\xe2\x80\x99estiu de 1997, Antonio Asensio ven la seva participaci\xc3\xb3 a Audiovisual Sport a Telef\xc3\xb2nica, que acabava de llen\xc3\xa7ar la seva plataforma Via Digital. Aquesta operaci\xc3\xb3 provoca el bloqueig de la companyia, tota vegada que els dos socis majoritaris (Sogecable i Telef\xc3\xb3nica) mantenen posicions contradict\xc3\xb2ries.\n_START_SECTION_\nEmpresari\n_START_PARAGRAPH_\nDavant d\xe2\x80\x99aquesta situaci\xc3\xb3, al setembre de 1997, Tatxo Benet dimiteix del seu c\xc3\xa0rrec i torna a Barcelona. Ja a la capital catalana, Tatxo Benet crea la seva pr\xc3\xb2pia empresa de producci\xc3\xb3 i distribuci\xc3\xb3 de drets, empresa que l\xe2\x80\x99any 2000 fusiona amb Mediapro, creada uns anys abans per Jaume Roures i Gerard Romy. _NEWLINE_Per altra banda, des de l\xe2\x80\x99abril de 1998 fins el juny de 2010, Tatxo Benet, va ser el m\xc3\xa0xim accionista de la Uni\xc3\xb3 Esportiva Lleida.  El desembre del 2009 va entrar a la companyia d\xe2\x80\x99Spanair com a membre del consell d\xe2\x80\x99administraci\xc3\xb3._NEWLINE_Actualment (2019) comparteix amb Jaume Roures la gesti\xc3\xb3 del Grup Mediapro, grup audiovisual present a 36 pa\xc3\xafsos i amb un equip de professionals de m\xc3\xa9s de 6.700 persones i una facturaci\xc3\xb3 de 1.967me el 2018.\n_START_SECTION_\nIdeologia i mecenes d\xe2\x80\x99art\n_START_PARAGRAPH_\nEl febrer del 2018, poc abans de que fos retirada d\xe2\x80\x99Arco, Tatxo Benet adquireix l\xe2\x80\x99obra Presos Pol\xc3\xadtics en la Espa\xc3\xb1a contempor\xc3\xa1nea de Santiago Sierra. Indignat pel que considera un \xe2\x80\x9cacte de censura intolerable\xe2\x80\x9d posa l\xe2\x80\x99obra a disposici\xc3\xb3 de qui la vulgui exposar, sent el primer lloc el Museu de Lleida, d\xe2\x80\x99on mesos abans havien sortir les obres del Monestir de Sixena. L\xe2\x80\x99obra s\xe2\x80\x99ha pogut veure en m\xc3\xa9s de trenta ciutats de Catalunya i Espanya i en diversos pa\xc3\xafsos europeus. Finalment, el febrer de 2019 i despr\xc3\xa9s de ser vista per m\xc3\xa9s de 10.000 persones, l\xe2\x80\x99obra es exposada a Zapadores Ciudad del Arte, dins del programa VIP de Arco. L\xe2\x80\x99obra de Santiago Sierra es la primera d\xe2\x80\x99una col\xc2\xb7lecci\xc3\xb3 sobre art censurat que Tatxo Benet ha iniciat i que compta ja amb m\xc3\xa9s de 50 peces. _NEWLINE_Durant el 2019 compra a Montse \xc3\x9abeda, la llibreria Ona, llibreria que des de fa mig segle est\xc3\xa0 consagrada al llibre en catal\xc3\xa0 i est\xc3\xa0 previst que torni a oferir els seus serveis al centre de Barcelona per Sant Jordi de 2020.\n_START_SECTION_\nPremis i reconeixements\n_START_PARAGRAPH_\nEl 2018 va guanyar el Premi Muriel Casals de Comunicaci\xc3\xb3 atorgat per \xc3\x92mnium Cultural.'